Lang vonnis vir man wat vyf in een aand aanvalArgieffoto ŉ 31-jarige man is in die Bethal-streekshof in Mpumalanga gevonnis nadat hy op een aand vyf persone aangeval het waarna twee aan hul beserings beswyk het. Sers. Gerald Sedibe, woordvoerder van die polisie, het gesê die hof het gehoor Wonder Paulos Mabuza het op 20 Mei 2015 van ŉ kroeg af huis toe gestap. “Hy het vyf persone met ŉ mes aangeval en beroof, insluitend ŉ vrou wat hy wou verkrag, maar sy kon betyds vlug. Twee van die slagoffers het aan hul beserings beswyk. Die ander is in hospitale opgeneem en is later ontslaan.” Mabuza is later in Bethal in hegtenis geneem op aanklag van die besit van dagga en ŉ gevaarlike wapen. Dit het daarna aan die lig gekom dat hy gesoek word in verband met die reeks misdade. “Hy is Woensdag tot 79 jaar tronkstraf gevonnis: 15 jaar vir elke moord, 15 jaar vir elke rooftog, twee jaar vir poging tot moord en twee jaar vir seksuele aanranding. Die vonnisse sal almal gelyklopend uitgedien word met die eerste aanklag, naamlik moord. Die hof het verder beslis dat 10 jaar van een van die rooftogte tot die aanklag van moord bygevoeg moet word. Mabuza sal dus effektief 25 jaar tronkstraf uitdien,” het Sedibe verduidelik.